岷峨旁礴天西南,灵滋秀气中潜含。
草木瑰富百药具,山民采捋知辛甘。
成都府门重阳市,远近凑集争{上齐下贝}欣。
市人谲狯亦射利,颇觉良恶相追参。
旁观有叟意气古,肌面皯黣毛{上髟下监}鬖。
卖药数种人罕识,单衣结缕和阴岚。
成都处士足传记,劝戒之外多奇谈。
盛言每岁重阳市,屡有仙迹交尘凡。
俗流闻此动非觊,不识妙理徒规贪。
惟期幸遇化金术,未肯投足栖嵓。
予于神仙无所求,一离常道非所耽。
但喜见民药货售,归助农业增耡芟。